37.		Žaloba na určenie neplatnosti preradenia na inú prácu
			(§ 55 ZP, § 23 CSP)
Okresný súd
Ružomberok
Žalobca:	Ján Hladký, Stodolova ul. č. 2, 010 01 Žilina
Žalovaný:	ABC, s.r.o., Ružová ul. č. 10, 010 01 Žilina, IČO: 12345678
	zastúpená Ing. Vladimírom Milučkým, konateľom
Vec: Žaloba o určenie neplatnosti preradenia na inú prácu
I.
Žalobca uzavrel dňa 1. 3. 2022 so žalovanou organizáciou pracovnú zmluvu s tým, že ako druh práce žalobcu bolo dohodnuté pracovné zaradenie: colný deklarant. 
Dôkaz – Pracovná zmluva zo dňa 1. 3. 2022
II.
Podľa listu žalovanej strany zo dňa 12. 4. 2022, ktorý bol žalobcovi doručený dňa 14. 4. 2022, bol žalobca preradený na iný druh práce, a to do funkcie skladník, s účinnosťou odo dňa 15. 5. 2022. Žalovaná strana toto rozhodnutie zdôvodňuje naliehavými prevádzkovými dôvodmi. 
Dôkaz – Výsluch účastníkov
III.
Žalobca s preradením na inú prácu nesúhlasí, pretože je v rozpore s obsahom uzavretej pracovnej zmluvy zo dňa 1. 3. 2022. Rovnako nie je daný zákonný dôvod pre túto zmenu. Žalovaná strana odmieta zaradiť žalobcu späť na jeho pôvodnú funkciu. 
Dôkaz – Výsluch účastníkov
IV.
Na základe predložených dôkazov žiadam, aby Okresný súd v Ružomberku vydal nasledujúci
rozsudok 
Určuje sa, že preradenie žalobcu Jána Hladkého z doterajšej funkcie colný deklarant na funkciu skladník s účinnosťou od 15. 5. 2022 uskutočnené žalovanou organizáciou ABC, s.r.o., Ružová ul. č. 10, 010 01 Žilina listom zo dňa 12. 4. 2022, je neplatné.  Žalovaná strana je povinná zaplatiť žalobcovi trovy konania do 3 dní od právoplatnosti rozsudku. 
Žilina 2. 5. 2022
	podpis žalobcu
Poznámka
Vykonávať práce iného druhu alebo na inom mieste ako bolo dohodnuté v pracovnej zmluve, je zamestnanec povinný iba výnimočne – pozri § 55 ods. 2 a ods. 4 ZP. 
Zamestnávateľ môže preradiť zamestnanca aj bez jeho súhlasu na čas nevyhnutnej potreby na inú prácu ako bola dohodnutá v pracovnej zmluve, ak je to potrebné na odvrátenie mimoriadnej udalosti alebo na zmiernenie jej bezprostredných následkov (§ 55 ods. 4 ZP).
Mzda pri prekážkach v práci na strane zamestnávateľa – pozri aj § 142 ZP. 
Preradenie na inú prácu
§ 55 zákona č. 311/2001 Z. z. Zákonník práce
(1)	Vykonávať práce iného druhu alebo na inom mieste, ako boli dohodnuté v pracovnej zmluve, je zamestnanec povinný len výnimočne, a to v prípadoch ustanovených v odsekoch 2 a 4.
(2)	Zamestnávateľ je povinný preradiť zamestnanca na inú prácu, ak
a)	zamestnanec vzhľadom na svoj zdravotný stav podľa lekárskeho posudku dlhodobo stratil spôsobilosť naďalej vykonávať doterajšiu prácu, alebo ak ju nesmie vykonávať pre chorobu z povolania alebo pre ohrozenie touto chorobou, alebo ak na pracovisku dosiahol najvyššiu prípustnú expozíciu určenú rozhodnutím príslušného orgánu verejného zdravotníctva,
b)	tehotná žena, matka do konca deviateho mesiaca po pôrode a dojčiaca žena vykonáva prácu, ktorou sa nesmú tieto ženy zamestnávať alebo ktorá podľa lekárskeho posudku ohrozuje jej tehotenstvo alebo materské poslanie,
c)	je to nevyhnutné podľa lekárskeho posudku alebo rozhodnutia orgánu verejného zdravotníctva v záujme ochrany zdravia iných osôb pred prenosnými chorobami (ďalej len „karanténne opatrenie“),
d)	je to nevyhnutné podľa právoplatného rozhodnutia súdu alebo iného príslušného orgánu,
e)	zamestnanec pracujúci v noci na základe lekárskeho posudku je uznaný za nespôsobilého na nočnú prácu,
f)	tehotná žena, matka do konca deviateho mesiaca po pôrode a dojčiaca žena pracujúca v noci požiada o preradenie na dennú prácu.
(3)	Ak nemožno dosiahnuť účel preradenia podľa odseku 2 preradením zamestnanca v rámci pracovnej zmluvy, môže zamestnávateľ preradiť zamestnanca v týchto prípadoch po dohode aj na prácu iného druhu, ako bol dohodnutý v pracovnej zmluve.
(4)	Zamestnávateľ môže preradiť zamestnanca aj bez jeho súhlasu na čas nevyhnutnej potreby na inú prácu, ako bola dohodnutá, ak je to potrebné na odvrátenie mimoriadnej udalosti alebo na zmiernenie jej bezprostredných následkov.
(5)	Práca, na ktorú zamestnávateľ preraďuje zamestnanca podľa odseku 3, musí zodpovedať zdravotnej spôsobilosti zamestnanca na prácu. Zamestnávateľ je povinný prihliadnuť aj na to, aby táto práca bola pre zamestnanca vhodná vzhľadom na jeho schopnosti a kvalifikáciu ...